**Ministru kabineta noteikumu “Publisko elektronisko iepirkumu noteikumi” projekta
sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Publisko elektronisko iepirkumu noteikumi” (turpmāk - noteikumu projekts) izstrādāts saskaņā ar 2016.gada 15.decembra Publisko iepirkumu likuma (turpmāk – PIL), kas stājas spēkā 2017.gada 1.martā, ar kuru spēku zaudē 2006.gada 6.aprīļa Publisko iepirkumu likums, 9. panta divdesmit otrās daļas 1., 2. un 3.punktu, 17.panta divpadsmitās daļas 1. un 2.punktu, 42.panta trīspadsmitās daļas 1., 2. un 3.punktu un Sabiedrisko pakalpojumu sniedzēju iepirkumu likuma (turpmāk – SPSIL) 48.panta trīspadsmitās daļas 1. un 2.punktu, ar kuriem Ministru kabinetam uzdots noteikt preču un pakalpojumu grupas, centralizēto iepirkumu institūcijas un to sniegto pakalpojumu izmantošanas nosacījumus, centralizēti iegādājamo preču un pakalpojumu grupas, informācijas sistēmu, kurā iegūstama informācija, lai pārbaudītu, vai publiskā iepirkuma kandidāts vai pretendents nav izslēdzams no dalības iepirkumā vai iepirkuma procedūrā, attiecīgi pārbaudāmo tiesību normu pārkāpumus, kā arī prasības un standartus informācijas sistēmām, kas tiek izmantotas elektroniskai iepirkumu rīkošanai ar pieteikumu vai piedāvājumu elektronisku iesniegšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši PIL un SPSIL iestrādātajām Eiropas Parlamenta un Padomes Direktīvu (2014/24/ES (2014.gada 26.februāris) un 2014/25/ES (2014.gada 26.februāris)) prasībām par obligātu pāreju publisko iepirkumu rīkošanā no papīra formā gatavotām procedūrām un dokumentiem uz pilnībā elektroniskām procedūras norisēm, regulējums nodrošinās stabilu un drošu tiešsaistes informācijas sistēmu pieejamību publisko iepirkumu elektroniskai rīkošanai.Šobrīd pieejama valsts uzturēta tiešsaistes informācijas sistēma (Elektronisko iepirkumu sistēmas (turpmāk – EIS) e-konkursu apakšsistēma) iepirkumu elektroniskai rīkošanai. Minētā apakšsistēma ir izstrādāta Eiropas Savienības struktūrfondu un Kohēzijas fonda 2007.–2013.gada plānošanas perioda darbības programmas “Infrastruktūra un pakalpojumi” papildinājuma 3.2.2.1.1.apakšaktivitātes “Informācijas sistēmu un elektronisko pakalpojumu attīstība” projekta Nr. 3DP/3.2.2.1.1/12/IPIA/CFLA/009 “Elektronisko iepirkumu sistēmas e-konkursu un e-izsoļu funkcionalitātes attīstība ” ietvaros.Tā sāks darboties trīs posmos. Pirmais posms būs no 2017.gada 18.aprīļa attiecībā uz centralizētu iepirkumu institūciju veiktajiem iepirkumiem, kur paredzamā līgumcena būs vienāda ar Ministru kabineta noteiktajām līgumcenu robežvērtībām vai lielāka. Nākamais solis būs no 2017.gada 1.oktobra. Tas attieksies uz iepirkuma procedūrām, kuru paredzamā līgumcena ir vienāda ar Ministru kabineta noteiktajām līgumcenu robežvērtībām vai lielāka. Savukārt no 2018.gada 1.aprīļa elektroniski varēs iesniegt piedāvājumus attiecībā uz iepirkumiem, kuru līgumcena būs zemāka par Ministru kabineta noteiktajām robežvērtībām.Tāpat arī, lai efektīvāk īstenotu elektronisko iepirkumu priekšrocības, regulējums paredz nodrošināt centralizētu un standartizētu preču un pakalpojumu elektronisku iepirkšanu valsts pārvaldes un pašvaldību vajadzībām, tādējādi samazinot izmaksas un administratīvo slodzi, kas saistās ar atsevišķu iepirkumu procedūru rīkošanu. Šobrīd centralizēto iepirkumu institūcija, kas nodrošina standarta preču un pakalpojumu elektronisku iepirkšanu publiskajām personām, ir Valsts reģionālās attīstības aģentūra. Publisko personu funkciju pilnvērtīgai īstenošanai Valsts reģionālās attīstības aģentūra uztur aktīvas 11 preču grupas, kuras var tikt papildinātas ar attiecīgo nozaru centralizēto iepirkumu institūciju izveidotām jaunām centralizēti elektroniski iegādājamām preču un pakalpojumu grupām.Vienuviet tiks paredzēts regulējums publisko iepirkumu elektronisko izziņu saņemšanai. PIL un SPSIL paredz virkni nosacījumu, kas ir pamatā kandidātu un pretendentu izslēgšanai no publiska iepirkuma vai iepirkuma procedūras, vienlaikus ziņas, kuras ir katra attiecīgā izslēgšanas nosacījumā pamatā, ir izvietotas atsevišķās dažādās datu bāzēs, kas šobrīd pieejamas vienotā vietnē EIS e-izziņu apakšsistēmā, kurā pasūtītājs var vienlaikus iegūt visu pārbaudei nepieciešamo informāciju.  |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija, Valsts reģionālās attīstības aģentūra. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiešās pārvaldes iestādes, pašvaldības un pašvaldību iestādes, sabiedrisko pakalpojumu sniedzēji, valsts un pašvaldību kapitālsabiedrības un personas, kuras ir pasūtītājs PIL izpratnē un līguma izpildi finansē no saviem līdzekļiem vai no Eiropas Savienības politiku instrumentu vai citas ārvalstu finanšu palīdzības un nacionālā līdzfinansējuma līdzekļiem.Kā arī noteikumu projekts attiecas uz visām personām, kuras piedalās iepirkuma procedūrā vai nākotnē iespējams piedalīsies kā kandidāti vai pretendenti. Tādējādi norādīt provizorisku statistiku par mērķgrupu nav iespējams. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts atslogo publiskās pārvaldes iestāžu un piegādātāju darbu, samazinot nepieciešamos administratīvos resursus publisko iepirkumu procedūru organizēšanai un dalībai tajās. |
| 3. | Administratīvo izmaksu monetārs novērtējums | Nav. |
| 4. | Cita informācija |  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par likumprojektu veiktas klātienes tikšanās un apspriedes ar uzticamu sertifikācijas pakalpojumu sniedzēju (LVRTC). |
| 2. | Sabiedrības līdzdalība projekta izstrādē | Noteikumu projekts kopā ar sākotnējās ietekmes novērtējuma ziņojumu (anotāciju) 2017.gada 25.janvārī ievietots ministrijas tīmekļvietnē [www.varam.gov.lv](http://www.varam.gov.lv) sadaļā „Sabiedrības līdzdalība”, aicinot sabiedrību izteikt savu viedokli, iesniedzot ministrijai priekšlikumus rakstiskā veidā. |
| 3. | Sabiedrības līdzdalības rezultāti | No sabiedrības pārstāvjiem priekšlikumi vai iebildumi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Vides aizsardzības un reģionālās attīstības  ministrija, Valsts reģionālās attīstības aģentūra, Iekšlietu ministrijas Informācijas centrs (Sodu reģistrs), Uzņēmumu reģistrs (Uzņēmuma reģistra informācijas sistēma), Valsts ieņēmumu dienests (Nodokļu (nodevu) parādnieku datubāze), Latvijas Republikas pašvaldības (Nekustamo īpašumu nodokļu uzskaites sistēma), Pilsonības un migrācijas lietu pārvalde (Iedzīvotāju reģistrs), Konkurences padome. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Jaunas valsts institūcijas netiks radītas. Tiks paplašinātas Valsts reģionālās attīstības aģentūras funkcijas, veicot e-konkursu apakšsistēmas lietotāju atbalstu un privātpersonu izveidotas piedāvājumu iesniegšanas elektroniskās tiešsaistes sistēmas izvērtēšanu. |
| 3. | Cita informācija | Noteikumu projektā iesaistītās institūcijas noteikumu projekta īstenošanu nodrošinās budžetā esošo līdzekļu ietvaros. |

*Anotācijas III, IV un V sadaļa – projekts šīs jomas neskar.*

Vides aizsardzības un reģionālās K. Gerhards

attīstības ministrs

**Vīza:**

valsts sekretārs R.Muciņš

K. Jankovska

67026552, Kristine.Jankovska@varam.gov.lv

O.Fiļipovičs

olegs.filipovics@vraa.gov.lv